b'\n_START_ARTICLE_\nKatharina Blums tapte \xc3\xa6re\n_START_SECTION_\nHandlingsreferat\n_START_PARAGRAPH_\nTittelfiguren \xc2\xabKatharina Blum\xc2\xbb er en tekkelig og oppofrende 27 \xc3\xa5r gammel husholderske, som p\xc3\xa5 karnevalet i K\xc3\xb6ln m\xc3\xb8ter en sjarmerende mann kalt \xc2\xabLudwig G\xc3\xb6tten\xc2\xbb. Hun forelsker seg hodestups og tilbringer natten med ham. Neste morgen stormer politiet leiligheten hennes, og hun f\xc3\xa5r vite at G\xc3\xb6tten er en etters\xc3\xb8kt venstreekstrem terrorist. Men G\xc3\xb6tten er allerede forsvunnet._NEWLINE_Resten av boken omhandler forh\xc3\xb8rsprosessen mot \xc2\xabKatharina Blum\xc2\xbb og samfunnets reaksjoner. B\xc3\xb6ll beskriver hvordan boulevardpressen graver i Blums privatliv og henger henne ut som \xc2\xabmorderbrud\xc2\xbb, kriminell og samfunnsfiende. Korrupte journalister dikter opp rene l\xc3\xb8gner om henne, og detaljer fra politiavh\xc3\xb8rene lekkes til pressen. Den systematiske hetsen knuser Katharina Blum, og historien ender med at hun l\xc3\xa5ner en pistol av en venn og skyter journalisten Werner T\xc3\xb6tges. Deretter blir hun d\xc3\xb8mt til en lang fengselsstraff, uten \xc3\xa5 erkjenne noen skyld._NEWLINE_Venstresiden hyllet romanen, men h\xc3\xb8yresiden angrep B\xc3\xb6ll for \xc3\xa5 v\xc3\xa6re for terror og mot pressefrihet. Springerpressen boikottet boken._NEWLINE_Boken ble filmatisert i 1975 under samme navn av Margarethe von Trotta og Volker Schl\xc3\xb6ndorff.'